Un consilier local din Podoleni își va pierde funcția după ce inspectorii de integritate l-au declarat în conflict de interese administrativ, deoarece și-a favorizat soția. Comunicatul ANI a fost făcut public pe 11 decembrie 2023, și se referea la trei consilieri locali din comuna menționată, Grasu Adrian Nicolae, Mihai Dumitru Daniel și Mândrilaș Mihai, toți de la PSD, (amănunte aici).
La scurt timp, primul dintre ei a contestat în instanță decizia ANI, acțiunea fiind depusă pe rolul Tribunalului Neamț. Doar că instanța nu era competentă pentru această cauză, iar dosarul a ajuns la Curtea de Apel Bacău. La prima înfățișare, pe 12 martie, petentul a renunțat la judecată. "Constată renunţarea reclamantului Grasu Adrian-Nicolae la judecata contestaţiei formulate, în contradictoriu cu pârâta Agenţia Naţională de Integritate, împotriva Raportului de Evaluare nr. 37580/G/II/20.10.2023, întocmit de pârâtă (ANI, n.r). Cu drept de recurs – depus la Curtea de Apel Bacău – în 15 zile de la comunicare. Pronunţată în condiţiile art. 402 teza finală Cod procedură civilă, azi, 12 martie 2024", conform instanței.
Având în vedere că singurul care poate ataca decizia este consilierul Grasu, care tocmai a renunțat la proces, este foarte puțin probabil să uzeze de calea de atac și să declare recurs. În cazul în care acțiunea nu va fi promovată, consilierul local își va pierde funcția.
Și consilierul Mândrilaș a contestat raportul inspectorilor de integritate, acțiunea fiind pe rolul Curții de Apel Bacău, prima înfățișare fiind stabilită pentru luna viitoare (amănunte aici).
(G.S.)